b'\n_START_ARTICLE_\n\xc3\x98deleggelsen av Palmyra\n_START_PARAGRAPH_\nI 2015 ble den syriske byen Palmyra tatt over av den islamske bevegelsen ISIL etter kamper mot regjeringsstyrkene. I starten lovet ISIL at de ikke skulle \xc3\xb8delegge denne oldtidsbyen, men dette viste seg fort \xc3\xa5 v\xc3\xa6re uriktig. Kort tid etter \xc3\xa5 ha erobret omr\xc3\xa5det begynte \xc3\xb8deleggelsen og plyndringen av oldtidsbyen.\n_START_SECTION_\n\xc3\x98deleggelse s\xc3\xa5 langt\n_START_PARAGRAPH_\nInnen oktober 2015 var flere av de mest unike byggene i Palmyra blitt lagt i ruiner. Noe av det f\xc3\xb8rste som ble \xc3\xb8delagt var L\xc3\xb8ven av Al-l\xc4\x81t, som sammen med flere andre statuer ble \xc3\xb8delagt den 23. mai 2015. Den 23. august ble tempelet Baal shamin \xc3\xb8delagt av ISIL. Deretter fulgte Baal-tempelet som ble \xc3\xb8delagt den 30. august. Den 4. september ble det kjent at ISIL hadde \xc3\xb8delagt 3 av de best bevarte gravt\xc3\xa5rnene i Palmyra \xe2\x80\x93 inkludert den st\xc3\xb8rste som er Elahels grav, som bestod av 5 etasjer. Den 5. oktober kom det fram at ISIL ogs\xc3\xa5 \xc3\xb8delegger bygninger uten religi\xc3\xb8s betydning, slik som praktgatens monumentalbue.\n_START_SECTION_\nKhaled Asaad\n_START_PARAGRAPH_\nKhaled Asaad var en 84 \xc3\xa5r gammel arkeolog som hadde hatt ansvaret for dette omr\xc3\xa5det i over 40 \xc3\xa5r. Da ISIL tok Palmyra, hjalp han til \xc3\xa5 evakuere og skjule gjenstander fra byens museum. Han ble sammen med flere andre tatt til fange da ISIL inntok byen. Etter flere uker i fangenskap hvor ISIL pr\xc3\xb8vde \xc3\xa5 f\xc3\xa5 ham til \xc3\xa5 fortelle hvor gjenstandene er blitt gjemt, ble han offentlig henrettet og liket ble utstilt b\xc3\xa5de i Tadmur (moderne Palmyra) og i selve oldtidsbyen med en plakat som beskrev han som en \xc2\xabfrafallen\xc2\xbb, sammen med en liste over hans lovbrudd: \xc3\xa5 representere Syria i konferanser med vantro, \xc3\xa5 jobbe som \xc2\xabdirekt\xc3\xb8r for avgudsdyrkelse\xc2\xbb, bes\xc3\xb8ke Iran og snakke med en bror i den syriske sikkerhetstjenesten.\n_START_SECTION_\nMotiv\n_START_PARAGRAPH_\nISIL f\xc3\xb8lger en ekstrem versjon av salafistisk ideologi \xe2\x80\x93 hvor de ser p\xc3\xa5 sin versjon av islam som den mest autentiske og rette. Dette inkluderer \xc3\xa5 \xc3\xb8delegge ikke-islamske kulturminner, slik som i blant annet Palmyra. Det er ogs\xc3\xa5 noen mer praktiske \xc3\xa5rsaker til hvorfor ISIL beg\xc3\xa5r disse handlingene._NEWLINE_\xc3\x85 \xc3\xb8delegge kulturminner av denne typen er en enkel og effektiv m\xc3\xa5te \xc3\xa5 skaffe seg oppmerksomhet p\xc3\xa5. Et \xc3\xb8delagt kulturminne av denne typen gir mye medieoppmerksomhet og ford\xc3\xb8mmelse, men f\xc3\xa5 eller ingen reelle ettervirkninger. Et annet aspekt er at \xc3\xb8deleggelsen av tidligere sivilisasjoner gir ISIL muligheten til \xc3\xa5 slette og erstatte omr\xc3\xa5dets historie med sin egen versjon av den. En sannsynlig hoved\xc3\xa5rsak er \xc3\xa5 skaffe seg \xc3\xb8konomiske midler. Ved \xc3\xa5 \xc3\xb8delegge og plyndre Palmyra, og andre kulturminner i  erobrede omr\xc3\xa5der, skaffer ISIL seg inntekter ved \xc3\xa5 selge gjenstander p\xc3\xa5 svarteb\xc3\xb8rsen i Europa og Nord-Amerika.\n_START_SECTION_\nRespons\n_START_PARAGRAPH_\nPalmyra er et kulturminne i rekken av flere som har blitt \xc3\xb8delagt av ISIL. De har blant annet \xc3\xb8delagt gjenstander i Mosulmuseet, \xc3\xb8delagt andre oldtidsbyer som Nimrud og Hatra og andre kulturminner som kirker og moskeer som tilh\xc3\xb8rer sjia-troende muslimer og mer. I alle tilfeller har responsen v\xc3\xa6rt total ford\xc3\xb8mmelse av slik vandalisme, men det har v\xc3\xa6rt f\xc3\xa5 eller ingen l\xc3\xb8sninger p\xc3\xa5 selve problemet til n\xc3\xa5. Etter \xc3\xb8deleggelsene i Palmyra kunngjorde Institute for Digital Archaeology (IDA) i august at det vil dele ut 5\xc2\xa0000 3D-kameraer i samarbeid med UNESCO til personer i Midt\xc3\xb8sten for \xc3\xa5 \xc2\xabredde\xc2\xbb kulturminner ved \xc3\xa5 lage 3D scans av ruiner og lignende.'